แบงก์จัดหนักเงินกู้บ้าน0%ฝากดอกสูงลิ่ว
ออมสินธอส. ลุยจัดหนักให้กู้สินเชื่อบ้านดอกเบี้ย 0%
16 พ.ค. 2555

ออมสินธอส. ลุยจัดหนักให้กู้สินเชื่อบ้านดอกเบี้ย 0% 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ใน Money Expo 2012 ระหว่างวันที่ 17-20 พ.ค. 2555 นี้ ที่ชาเลนเจอร์ อิมแพ็ค เมืองทองธานี ธนาคารเสนอผลิตภัณฑ์สินเชื่อเคหะ สามารถเลือกได้ 3 แบบ คือ โปรแกรมแรก ปีที่ 1 ดอกเบี้ย 0% เป็นเวลา 9 เดือน เดือนที่ 10-12 คิดดอกเบี้ย MLR -2% ปีที่ 2 ดอกเบี้ย MLR- 1.5% ปีที่ 3 เป็นต้นไป คิดดอกเบี้ย MLR -0.5% 
ขณะที่โปรแกรมที่ 2 ปีที่ 1 อัตราดอกเบี้ยคงที่ 1.25% ปีที่ 2 อัตราดอกเบี้ย MLR 2% หลังจากนั้น MLR -0.5% และโปรแกรมที่ 3 อัตราดอกเบี้ยคงที่ 3.45% เป็นเวลา 3 ปี จากนั้นดอกเบี้ย MLR -0.5% 
นอกจากนี้ ธนาคารยังออกเงินฝากอีกหลากหลายรูปแบบ เช่น “เงินฝากดอกเบี้ยสูง” เงินฝากเผื่อเรียกพิเศษ 109 วัน ดอกเบี้ย 2.85% เงินฝากเผื่อเรียกพิเศษ 11 เดือน ดอกเบี้ย 3% เงินฝากเผื่อเรียกพิเศษ 99 วัน อัตราดอกเบี้ย 2.75% และเงินฝากประจำ 5 เดือน ดอกเบี้ย 3.40% 
ขณะเดียวกัน ยังมีเงินฝากสลากออมสินพิเศษ 3 ปี รุ่น 3 กษัตริย์ (ทอง เงิน นาก) ซึ่งจัดทำเป็นพิเศษเฉพาะงานนี้ รับฝากหน่วยละ 50 บาท ลุ้นรางวัลที่ 1 จำนวน 3 รางวัล รางวัลละ 10 ล้านบาท ทุกวันที่ 16 ของเดือน และยังได้รับดอกเบี้ยแบบขั้นบันไดตลอดอายุการฝาก ฝากครบ 1 ปี ได้รับดอกเบี้ยหน่วยละ 0.5 บาท ฝากครบ 2 ปี ได้รับดอกเบี้ยหน่วยละ 1.125 บาท ฝากครบ 3 ปี ได้รับดอกเบี้ยหน่วยละ 3 บาท 
ขณะที่นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารจะนำสินเชื่อบ้านดอกเบี้ยพิเศษสำหรับลูกค้ารายย่อยทั่วไป 0% นาน 6 เดือน เดือนที่ 7–24 คิดดอกเบี้ย MRR –2% หลังจากนั้นคิดดอกเบี้ย MRR –1% สำหรับลูกค้าสวัสดิการ MRR –0.5% สำหรับลูกค้ารายย่อยทั่วไป
ด้านเงินฝากมีโปรโมชันเงินฝากประจำ 5 เดือน แบบขั้นบันไดรับดอกเบี้ยสูงสุด 6% หรือเฉลี่ย 3.5%